شەفەق نیوز/ نێچیروان بارزانی سەرۆک هەرێم
کوردستان، ئمڕوو چوارشەممە، پیشوازی لە میتیا لیسکوفار باڵوێز فاتیکان لەلای عراق
کرد، دویای دەسکردنی وە ئەرکەیلی، ک ئەرا یەکەم جارە سەردان کوردستان کەێد.
دویای پیشوازیکردنی، سەرۆک هەرێم
پیرووزبایی ئەرا دەسکردنی وە کارەگەی کرد، و ئومید سەرکەفتن ئەرای خوازێد، ودووپات
کرد ک کوردستان وەگرنگی نووڕێدە پەیوەندیەل وەرد فاتیکان، و لە خود وەختەگە باس
سەردانەگەی پاپا ئەرا عراق و هەرێم کوردستان وە رووداویگ میژووی کرد، و باس لە
ئومید خوەی کرد ک ئی سەردانە بوودە هاندەریگ ئەرا گلەوخواردن مەسیحیەگان ئەرا وڵات
خوەیان، ک لەوەر جەنگەیل و توندڕەوی ساڵەیل گوزەیستە شمارەی فرەیگ لەلیان لە عراق
دەرچگن، وەگورەی بەیاننامەیگ سەرۆکایەتی.
سەرۆک بارزانی، وازکردن زانکۆی
کاسۆلیکی لە ناحیەی عنکاوە لە هەولێر وەگام گرنگ و خاسیگ دانا، ودووپات کرد ک پەروەردە
خوەی سەنگ بنەڕەتی و سەرەکیە ئەرا کۆمەڵگا، ئەراوە بایەدە ئی چینە گرنگییگ لە خاسی
خوەنەواری وەربگرێد، و بوودە پوڵیگ ئەرا پەیوەندیەیل و پێکەوەژیان و یەک
قبووڵکردن.
لەلای خوەییش؛ باڵوێز فاتیکان لە
عراق سوپاس و دەسخوەشی خوەی لە هەرێم کوردستان کرد لە وازکردن دەریلی ئەرا ئاوارە
مەسیحیەکان وەگەرد ئەو ئاوارەیل عراق، و نشان دا ک فاتیکان وەگرنگی  و رێزو سوپاس  نووڕێدە ئی هەڵوێستە، و ئەرا کەلتوور پێکەوەژیان
و ئەواکە قبووڵکردن لە هەرێم کوردستان، وسوپاس و دەسخوەشی لە سەرۆک نێچیروان
بارزانی کرد، و لە وەرپرسەیل هەرێم کوردستان لە پیشوازیکردنە گەرمەگەی هەرێم ئەرا
پاپای فاتیکان.
لەلای خوەییش، سەرۆک بارزانی نشانەی
ئەو دەورە کرد ک مەسیحیەیل عراق و کوردستان راننەی، و دیاری کرد ک مەسیحیەیل
پێکهاتەی سەرەکیین لە هەرێم کوردستان، و خاوەن دەور دیاریگ بوینە لە خزمەت و
بیناکردن و گەشەکردن کوردستان، و لە دەستور کوردستان ک دیرن ئامادەی کەن ئەوەسا
مەقەیەتی مافەیل مەسیحیەیل و گشت ئەو پێکهاتە ئاینی و نەتەویەکان کریەێد.
رەوشەیل هاماری نەینەوا، و رەشەیل
ئاوارەیل لە هەرێم کوردستان، وکارەیل ڤایڕۆس کۆرۆنا، و هەڵمەت واکسینەگە، و
پەیوەندیەیل ناوبەین هەولێر و بەغداد، و هەڵبژاردنەگە و رەوشەیل عراق وەگشتی و
سەختیەیلی، و چەن باوەتیگ تر، لەناو ئەو کۆبونەوە ک شاندیگ کلیسەیی لەناوی بوی باس
کریا.
